**ΕΝΟΤΗΤΑ ΧΡΩΜΑΤΑ**

**ΜΑΘΗΜΑ 2**

**Βασικά Περιεχόμενα του ΣΜ:**

|  |  |  |  |
| --- | --- | --- | --- |
| **Επίπεδο:** Προδημοτική  **Ενότητα:** Χρώματα  **Διάρκεια:** 2 ώρες | | | |
| **Επιδιώξεις-Σκεπτικό-Σκοπός:**  Δείκτες επιτυχίας:  Να κατανοούν βασικό λεξιλόγιο που έχουν διδαχθεί.  Να απολαμβάνουν τραγούδια και σύντομα παραμύθια τα οποία συνοδεύονται με εποπτικά μέσα και ζωντανή διήγηση.  Να απαντούν μονολεκτικά ή με μικρές φράσεις σε απλές ερωτήσεις και οδηγίες.  Δείκτες επάρκειας:   * Λεξιλόγιο παραμυθιού:   - ουρανός, φεγγάρι, φύλλα, σύννεφο, πεταλούδα, λουλούδια   * Τραγούδι και παραμύθι για τα χρώματα. * Ερωτήσεις και οδηγίες: Τι χρώμα είναι....;, Χρωματίστε/Χρωμάτισε * Σύνταξη: Επίθετο + ουσιαστικό (π.χ. κόκκινο αυτοκίνητο) * Επαναφερόμενη γλώσσα: άσπρο, πορτοκαλί, πράσινο, το χρώμα, τα χρώματα, κόκκινο, κίτρινο, μπλε, μωβ, ροζ, καφέ, μαύρο, γκρίζο, κουκουβάγια, ουράνιο τόξο. | | | |
| Πορεία εργασίας – δραστηριότητες (και ένδειξη διάρκειάς τους σε λεπτά): | Διδακτικά μέσα και υλικά:  Οργάνωση τάξης-παιδιών: | Αξιολόγηση (Συντρέχουσα & Τελική) | Γλώσσα |
| **Εισαγωγή (10 λεπτά):**  Η/Ο εκπαιδευτικός κάνει έναρξη του μαθήματος με το τραγούδι καλωσορίσματος.  Ακολουθεί η ρουτίνα του παρουσιολογίου. | -Πίνακας  -Tραγούδι «Ήρθα πάλι στο σχολείο» (βλέπε παράρτημα)  Κάθονται κυκλικά στην ολομέλεια.  ***\*Η οργάνωση χώρου, καθώς και όλες οι δραστηριότητες θα πρέπει να προσαρμοστούν ανάλογα, με βάση τα μέτρα πρόληψης για το COVID-19 που εφαρμόζονται στο κάθε σχολείο.\**** |  | Ε |
| **Αφόρμηση (10 λεπτά):**  Η/Ο εκπαιδευτικός παρουσιάζει τη φιγούρα/κούκλα και εμπλέκεται σε διάλογο με τα παιδιά. Χαιρετά, ρωτά τι κάνουν τα παιδιά και αυτά ανταποκρίνονται ανάλογα.  Παίζουν το παιχνίδι «η κουκουβάγια λέει» για επαναφορά του λεξιλογίου τάξης (π.χ. η κουκουβάγια λέει σηκωθείτε πάνω, καθίστε κάτω, χτυπάτε παλαμάκια 2 φορές, πιάστε το πράσινο μολύβι, δείξτε την καρέκλα, ψηλά η κασετίνα κλπ). | * Φιγούρα ή γαντόκουκλα κουκουβάγιας   Κάθονται κυκλικά στην ολομέλεια. |  | Ε |
| **Δραστηριότητα 1- επαναφορά λεξιλογίου ( 15 λεπτά):**  Η κουκουβάγια κρατά ένα σετ με κάρτες με τα χρώματα. Ζητά βοήθεια από τα παιδιά να τα ονομάσει. Τα παιδιά απαντούν όλα μαζί.  Η/Ο εκπαιδευτικός ξαναδιαβάζει το παραμύθι του προηγούμενου μαθήματος και παροτρύνει τα παιδιά να συμμετέχουν σε επαναλαμβανόμενες φράσεις και στα χρώματα. Κάθε φορά που εμφανίζεται μια λέξη από το νέο λεξιλόγιο η/ο εκπαιδευτικός αναρτά στον πίνακα την ανάλογη καρτέλα. | * Καρτέλες με τα χρώματα * Flashcards με το νέο λεξιλόγιο * Παραμύθι «Οοο…είπε η κουκουβάγια»   Οι μαθητές εργάζονται στην ολομέλεια, σε κυκλική διάταξη καρεκλών. | Η/Ο εκπαιδευτικός αξιολογεί εάν τα παιδιά αναγνωρίζουν και ονομάζουν σωστά τα χρώματα. | Ε |
| **Δραστηριότητα 2 (10 λεπτά):**  Η/Ο εκπαιδευτικός επικεντρώνεται στις κάρτες του νέου λεξιλογίου και μαζί με τα παιδιά το επαναλαμβάνουν.  Οι κάρτες κατεβαίνουν και η/ο εκπαιδευτικός ρωτά τα παιδιά:  *«Τι είδε πρώτα η κουκουβάγια;»*. Τα παιδιά απαντούν ομαδικά και αναρτάται η αντίστοιχη κάρτα. Το παιχνίδι συνεχίζεται μέχρι να μπουν στη σωστή σειρά οι κάρτες.  Με τη βοήθεια του βιβλίου (και μιας δεύτερης αφήγησης) γίνεται επαλήθευση και αυτή τη φορά η/ο εκπαιδευτικός προσθέτει και το χρώμα (πράσινα φύλλα, κόκκινη πεταλούδα, άσπρο φεγγάρι, μπλε /ροζ/μαύρος ουρανός κλπ). | * Καρτέλες με το νέο λεξιλόγιο * Το βιβλίο | Η/Ο εκπαιδευτικός αξιολογεί εάν τα παιδιά αναγνωρίζουν και ονομάζουν σωστά το νέο λεξιλόγιο και τα χρώματα. | Ε |
| **Δραστηριότητα 3 ( 10 λεπτά):**  Τα παιδιά παίρνουν από μια καρτέλα με το νέο λεξιλόγιο. Χορεύουν στο ρυθμό του τραγουδιού για τα χρώματα (βλ. μάθημα 1). Όταν η μουσική σταματήσει, όσα παιδιά κρατούν την ίδια κάρτα γίνονται ομάδα και φωνάζουν δυνατά τη λέξη σε συνδυασμό με το χρώμα ( π,χ, άσπρο σύννεφο, γκρίζο σύννεφο). Τα παιδιά σκορπίζονται και πάλι και αλλάζουν κάρτα με ένα φίλο τους. Το παιχνίδι μπορεί να επαναληφθεί 3-4 φορές. | - νέο λεξιλόγιο  - Τραγούδι (βλ. σχέδιο μαθήματος 1)  Τα παιδιά εργάζονται στην ολομέλεια. | Η/Ο εκπαιδευτικός περνά από όλες τις ομάδες και βεβαιώνεται ότι τα παιδιά κατανόησαν το λεξιλόγιο. | Ε |
| **Δραστηριότητα 4 (15 λεπτά):**  Τα παιδιά χωρίζονται σε ομάδες. Η κάθε ομάδα παίρνει ένα σετ κάρτες του νέου λεξιλογίου αχρωμάτιστες. Αποφασίζουν ποιο χρώμα θα χρησιμοποιήσουν για την κάθε εικόνα. Στο τέλος της δραστηριότητας η κάθε ομάδα παρουσιάζει τη δουλειά της. Η/Ο εκπαιδευτικός παροτρύνει και βοηθά τα παιδιά να παρουσιάσουν την εικόνα αναφέροντας και το χρώμα που διάλεξαν ( π.χ. κόκκινα λουλούδια). | * Καρτέλες με το νέο λεξιλόγιο χωρίς χρώμα ( 1 σετ για κάθε ομάδα)   Η δραστηριότητα αυτή γίνεται σε ομάδες. | Η/Ο εκπαιδευτικός περνά από όλες τις ομάδες και ρωτά τα παιδιά ποιο χρώμα θα χρησιμοποιήσουν για κάθε αντικείμενο. Τα παροτρύνει να χρησιμοποιήσουν και χρώματα διαφορετικά από την ιστορία. | Ε |
| **Δραστηριότητα 5 (15 λεπτά):**  Η/Ο εκπαιδευτικός ξαναφέρνει την κουκουβάγια στην τάξη, η οποία φέρνει μαζί της ένα μεγάλο χαρτί και νερομπογιές . Τις δείχνει στα παιδιά και ονομάζουν τα χρώματα. Ενημερώνει τα παιδιά πως θα φτιάξει ένα ουράνιο τόξο. Ανοίγει το βιβλίο στην ανάλογη εικόνα και ζητά από τα παιδιά να ονομάσουν τα χρώματα. Απλώνει το χαρτί της και ρωτά τα παιδιά ποιο χρώμα να βάλει πρώτο. Ξεκινά να φτιάχνει το ουράνιο τόξο και ρυθμικά λέει: *«φτιάχνω ουράνιο τόξο»,* καλώντας τα παιδιά να το λένε μαζί της.  Όταν βάλει το κόκκινο ρωτά τα παιδιά: *«Τώρα, ποιο χρώμα να βάλω;».*  Τα παιδιά αναμένεται να απαντήσουν πορτοκαλί. Η κουκουβάγια ψάχνει αλλά δεν έχει πορτοκαλί. Στεναχωριέται, αλλά αποφασίζει να πάει στα επόμενα χρώματα αφήνοντας κενό για το πορτοκαλί. Τα παιδιά δίνουν οδηγίες για το ποια χρώματα θα χρησιμοποιηθούν και στο μωβ και ροζ αντιμετωπίζει το ίδιο πρόβλημα.  Στεναχωριέται και ρωτά τα παιδιά τι να κάνει. Τα παιδιά αναμένεται να δώσουν τη λύση της ανάμιξης. | * Φιγούρα/ κούκλα κουκουβάγιας * Νερομπογιές υγρές (άσπρη, κίτρινη, μπλε και κόκκινη) * Χαρτί Α3/Α4   Αν είναι δύσκολο να χρησιμοποιηθούν νερομπογιές μπορούμε να δουλέψουμε με λαδοπαστέλ | Η/Ο εκπαιδευτικός αξιολογεί εάν οι μαθητές είναι σε θέση να αναγνωρίζουν ηχητικά το νέο λεξιλόγιο, καθώς και αν το προφέρουν σωστά. | A/Ε  (Παροτρύνουμε τα παιδιά να απαντήσουν στα Ελληνικά, αλλά δεχόμαστε και τις απαντήσεις στα αγγλικά) |
| **Δραστηριότητα 6 (15 λεπτά):**  Αν υπάρχουν αρκετά υλικά δίνουμε σε κάθε ομάδα ένα σετ μπογιές και τους ζητούμε να φτιάξουν πορτοκαλί, μωβ και ροζ. Αν είναι δύσκολο να έχουμε μπογιές, δίνουμε ένα κουτί λαδοπαστέλ σε κάθε ομάδα  Στο τέλος γίνεται ξανά παρουσίαση του τρόπου παρασκευής των χρωμάτων από τα παιδιά. | * Νερομπογιές υγρές (άσπρη, κίτρινη, μπλε και κόκκινη) * Φιγούρα ή γαντόκουκλα κουκουβάγιας   Ομάδες ή ολομέλεια. | Η/Ο εκπαιδευτικός αξιολογεί εάν οι μαθητές είναι σε θέση να χρησιμοποιούν λεξιλόγιο που έχουν διδαχτεί. | Ε |
| **Δραστηριότητα 7 (10 λεπτά):**  H/O εκπαιδευτικός γυρίζει το spinner και τα παιδιά ονομάζουν αυτό που βλέπουν (καφέ φύλλα, πράσινη πεταλούδα, μωβ σύννεφο κλπ).  Αν θα χρησιμοποιηθούν τα ζάρια, ρίχνουμε πρώτα το ζάρι με τα χρώματα και μετά με τα αντικείμενα. | * Spinner   <https://tekhnologic.wordpress.com/2018/04/30/the-spinning-wheel-2018/>   * Βιντεοπροβολέας * Εναλλακτικά μπορεί να χρησιμοποιηθούν 2 ζάρια . Το ένα με χρώματα και το άλλο με το λεξιλόγιο χωρίς χρώμα.   Η δραστηριότητα γίνεται στην ολομέλεια. | Η/Ο εκπαιδευτικός αξιολογεί εάν οι μαθητές είναι σε θέση να χρησιμοποιούν το λεξιλόγιο που έχουν διδαχτεί στην ενότητα αυτή, καθώς και τη δεξιότητα χρήσης  επιθέτου + ουσιαστικού. | Ε |
| **Ολοκλήρωση –Αναστοχασμός-Κλείσιμο (10 λεπτά):**  Τα παιδιά καλούνται να ζωγραφίσουν τι τους άρεσε από το παραμύθι.  Στο τέλος τα παιδιά λένε το τραγούδι για τη ρουτίνα κλεισίματος του μαθήματος ή εναλλακτικά το τραγούδι για τα χρώματα. | - Χαρτί Α4  - Χρωματιστά μολύβια  Οι μαθητές εργάζονται ατομικά. | Ο/Η εκπαιδευτικός περνά από τα παιδιά και τα ρωτά τι έχουν ζωγραφίσει και ποια χρώματα χρησιμοποίησαν. | Ε |

\* Η γλώσσα που χρησιμοποιείται στην τάξη εξαρτάται από το επίπεδο των μαθητών.

\*\*Με κόκκινο σημειώνονται οι δραστηριότητες οι οποίες πρέπει απαραίτητα να γίνουν για να υλοποιηθούν οι στόχοι του μαθήματος.